還家呈伯氏
作者：黄庭堅
朝代：宋

paragraphs: 去日櫻桃初破花，歸來著子如紅豆。
四時驅迫少須臾，兩鬢飄零成老醜。
永懷往在江南日，原上急難風雨後。
私田苦薄王稅多，諸弟號寒諸妹瘦。
扶將白髮渡江來，吾二人如左右手。
苟從祿仕我邅回，且慰家貧兄孝友。
强趨手板汝陽城，更責愆期被訶詬。
法官毒螫草自摇，丞相霜威人避走。
賤貧孤遠蓋如此，此事端于我何有。
一囊粟麥七十錢，五人兄弟二十口。
官如元亮且折腰，心似次山羞曲肘。
北窗書冊久不開，筐篋黄塵生鎖鈕。
何當略得共討論，況乃雍容把杯酒。
意氣敷腴貴壯年，不早計之且衰朽。
安得短船萬里隨江風，養魚去作陶朱公。
斑衣奉親伯與儂，四方上下相依從。
用舍由人不由己，乃是伏轅駒犢耳。